Document ID: 31998D0470

31998D0470
L 208/54
JURNALUL OFÍCIAL AL UNIUNII EUROPENE
DECIZIA COMISIEI
din 9 iulie 1998
de punere în aplicare a Directivei 89/662/CEE a Consiliului în ceea ce privește informațiile privind controalele veterinare
[notificată cu numărul C(1998) 1741]
(Text cu relevanță pentru SEE)
(98/470/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), astfel cum a fost modificată ultima dată prin Directiva 92/118/CEE (2), în special articolul 16 alineatul (3),
întrucât este necesar ca, pentru a se putea examina, în cadrul Comitetului permanent veterinar, informațiile de bază privind controalele veterinare efectuate în statele membre în conformitate cu Directiva 89/662/CEE, Comisia să aibă la dispoziție informații prompte și fiabile;
întrucât, pentru a stabili o abordare rațională a rezultatelor controalelor, informațiile ar trebui să fie prezentate pentru fiecare sector de activitate reglementat de legislația sanitară veterinară;
întrucât, din motive practice, astfel de informații ar trebui transmise Comisiei în format electronic;
întrucât, pentru ca rezultatele să poată fi exprimate în mod coerent, informațiile cerute ar trebui să fie transmise de către autoritatea națională competentă ca un întreg, sub formă consolidată, pentru fiecare sector pentru un anumit stat membru;
întrucât, pentru a se asigura că întregul sistem este fiabil, este necesar să se țină seama numai de informațiile obținute în urma controalelor oficiale efectuate de către autoritățile competente din statele membre;
întrucât este necesar să se prevadă în primul rând informații privind carnea proaspătă; întrucât prezenta decizie ar trebui să fie completată în consecință pentru a include toate sectoarele reglementate de legislația sanitară veterinară;
întrucât măsurile prevăzute de prezenta decizie sunt în conformitate cu avizul Comitetului permanent veterinar,
ADOPTĂ PREZENTA DECIZIE:
Articolul 1
Statele membre transmit Comisiei informațiile prevăzute la articolul 16 alineatul (1) din Directiva 89/662/CEE pentru fiecare sector de activitate. Sectoarele de activitate, corespunzătoare celor prevăzute de legislația sanitară veterinară, se stabilesc în anexa I.
Articolul 2
Pentru fiecare sector de activitate, informațiile țin seama de controalele oficiale efectuate și de rezultatele obținute la origine și la destinație și sunt prezentate pentru fiecare stat membru pentru fiecare an calendaristic.
Articolul 3
(1) Informațiile sunt prezentate în conformitate cu un model corespunzător pentru fiecare sector.
(2) Modelul pentru sectorul cărnii proaspete este stabilit în anexa II.
Articolul 4
Informațiile vor fi transmise Comisiei în format electronic.
Articolul 5
Informațiile vor fi transmise o dată pe an, nu mai târziu de data de 1 mai din anul următor anului în care au fost efectuate controalele. Prima transmitere a acestor informații privind controalele din 1999 se efectuează până la 1 mai 2000.
Articolul 6
Prezenta decizie se adresează statelor membre.
Adoptată la Bruxelles, 9 iulie 1998.

Labels: 0
17
6